English: Thank you, Deputy Presiding Officer. I thank the Chair of the Legislation, Justice and Constitution Committee for his report on both the merits and technical scrutiny. It is always an important function to make sure that the law is as consistent as possible, and even where we don't agree, it is certainly, I think, a continually important function to make sure that the law is in good shape. Turning to the Conservative health spokesperson, I'm pleased to have support for the regulations indicated, and the challenge about how we use the latitudes that the alert levels give us about the path to potentially stepping down in the future, well, there are some metrics within the alert levels in the plan that I know the Member will have looked at. We also, though, have to have a broader understanding of the system pressures that we face and of the movement that we see. That's why we are looking for a sustained improvement before looking to come out of alert level 4, either across the whole country or potentially, as I and the First Minister have indicated, within regions of the country as well. Now, that can't be neatly described on a piece of paper in the way that some of the metrics in the plan can be. But we do know that, at present, it's unfortunately the case that our critical care units are operating at over 150 per cent across Wales. We know that we have a record number of people occupying hospital beds at this point in time. We know that we have field hospitals open in different parts of Wales. We know that we have a real challenge in getting recovering patients out of acute beds, and that is partly because, in significant part, we've got very real pressure in our social care system. So, without seeing a recovery in terms of staff in social care and our ability to put people into different parts of the system where they can be cared for appropriately, we have that whole-system pressure that colleagues within primary care will see in their day-to-day activity as well. And that is less easy to describe in the sort of metrics that we already have in the plan. But, as we're going through each of the regular reviews that we undertake - I think this goes into some of the points that Rhun ap Iorwerth was making - we have regular advice from our chief medical officer, our scientific adviser and the technical advisory group, and I think it's a good thing that we're used to a regular pattern now of publishing the advice of the chief medical officer, alongside any choices that Ministers make in terms of the restrictions that are in place. So, I hope that will give the Member and others who are watching some assurance. It isn't simply a matter of Ministers choosing on a whim to do things; it is informed by direct evidence. It's also informed by the best available public health advice that we have and we'll continue to be transparent about that. On the Member's point about vaccine passports, this is a matter of media briefing rather than policy. There's been no serious discussion at all. In fact, I haven't had a single discussion with health Ministers in other parts of the UK about vaccine passports. These matters are often floated before there is a serious discussion and it's not a serious matter for now. There may be something akin to that, particularly for international travel. I can foresee a time in the future when it's not just the policy choices that are being made across the UK to have pre-travel tests undertaken, but the potential for vaccination in the way that some of us are used to needing a vaccine stamp to travel to other parts of the world is part of what we're used to. On your question, again, about lighthouse labs testing for the Kent variant within the UK, these are lighthouse labs that test for it. There are only a handful of those within the UK. Public Health Wales, as I said, is working with colleagues in England to have a more representative sample from south Wales sent through. We have a good understanding in north Wales. As I'm sure the Member will have seen in the technical advisory group report that was published alongside our schools choices, we have provided a map of where the new variant has already seeded and is understood in Wales. The map in north Wales is more comprehensive than the one in the south, but the overall picture shows that it is seeded everywhere. However, all of the new variants, including the variants of concern, still show up positive in the positive coronavirus testing. So, people can have the assurance that, if they get a positive test, even if it is a new variant of concern, they will get an accurate positive test. I know that the Member was unable to attend the committee briefing today with myself, the chief medical officer and the chief scientific adviser on health. But, again, we have had the indication that there are thousands of variations of coronavirus that are already identified. That, in many ways, isn't really an issue. As the deputy chief medical officer said in public, every virus mutates and changes and has variations. The issue is where there are variations of concern and the reasons for that. Just as we did with the Danish mink variation, just as we have with the South African variation, just as we have with the Kent variant, these are variants of concern because there are particular properties. Prompt action in Denmark appears to have avoided the harm that the Danish mink variation could have caused in retransmission into humans, where it might have affected the efficacy of vaccines. That's a good thing. We all work together, not just within the UK but across Europe, to share information. When it comes to Kent and the South African variants, the higher transmissibility is driving, certainly, the Kent variant spreading across the UK. There are much higher rates of hospitalisation in every UK nation, which is why Chris Whitty said at the start of this week that these are the most difficult days for the national health service within the course of the pandemic. As variants of concern are identified, information is shared promptly between officials and between chief medical officers. Indeed, there are proper and grown-up conversations between the health Ministers of all four parts of the UK, regardless of our differing political parties. I'm pleased to have the broad support of Rhun ap Iorwerth and Plaid Cymru for the regulations as well. Again, the regional approach for the future: it really is for the future. We are not there yet, and it will take significant improvement to have a realistic prospect of moving out of level 4 at the end of this month. But, we take on board the point that, if there is that significant regional variation that is sustained, then we may be able to make different choices within different parts of Wales. I recognise the points that he has made about whether exercise should be permitted if people are driving or travelling a bit further afield for exercise. But, just to reiterate, to be fair, the Member has attended all - or nearly all - of the briefings that we have provided with myself and the CMO to the Health, Social Care and Sport Committee members. In those, there's the opportunity to ask questions about where we are and about the advice that is given about the nature of the public health threat, and about whether there is something to be achieved in changing parts of the regulations or the regime that we have had. The reason that we have a 'stay at home' requirement - not guidance, but a requirement at present - is because of the level of seriousness that we have. That will remain the case for the foreseeable future, and as we are able to make different choices - . You will recall that, coming out of the spring lockdown, we were able to make some different choices about people's ability to move from 'stay at home' to 'stay local'. We are not in a position to move to 'stay local' at this point in time, so it's really important that there is a very clear message from the Government and, indeed, all Members from all political backgrounds, that the rules require us to stay at home. Exercise should start and end at your home whether you are on foot or on a bicycle. So, that's the requirement. When we have different choices available to us, I would be keen for us to be able to do so, because that would signal that we are in a different position again with the course of the pandemic and the protection that we can provide, with a different set of ways to all play our part in helping to keep Wales safe. Thank you, Deputy Presiding Officer.
Welsh: Diolch yn fawr, Dirprwy Lywydd. Diolch i Gadeirydd y Pwyllgor Deddfwriaeth, Cyfiawnder a'r Cyfansoddiad am ei adroddiad ar y rhinweddau a'r craffu technegol. Mae hi wastad yn swyddogaeth bwysig sicrhau bod y gyfraith mor gyson â phosib, a hyd yn oed lle nad ydym yn cytuno, mae'n sicr, rwy'n credu, yn swyddogaeth bwysig o hyd i sicrhau bod y gyfraith yn briodol. Gan droi at lefarydd iechyd y Ceidwadwyr, rwy'n falch o gael cefnogaeth i'r rheoliadau a nodwyd, a'r her ynglŷn â sut yr ydym yn defnyddio'r hyblygrwydd y mae'r lefelau rhybudd yn ei roi i ni o ran sut o bosib i liniaru'r rheolau yn y dyfodol, wel, mae rhai metrigau yn y lefelau rhybudd yn y cynllun y gwn y bydd yr Aelod wedi edrych arnyn nhw. Er hynny, rhaid inni hefyd gael dealltwriaeth ehangach o'r pwysau yr ydym ni yn ei wynebu yn y system a'r symudiad a welwn ni. Dyna pam yr ydym ni'n chwilio am welliant parhaus cyn ceisio dod lawr o lefel rhybudd 4, naill ai ar draws y wlad gyfan neu o bosib, fel yr wyf i a'r Prif Weinidog wedi awgrymu, mewn rhanbarthau o'r wlad hefyd. Nawr, ni ellir disgrifio hynny'n daclus ar ddarn o bapur yn y ffordd y gellir disgrifio rhai o'r metrigau yn y cynllun. Ond rydym yn gwybod, ar hyn o bryd, mai'r gwir anffodus amdani yw bod ein hunedau gofal critigol yn gweithredu ar dros 150 y cant ledled Cymru. Gwyddom fod gennym ni'r nifer mwyaf erioed o bobl sy'n defnyddio gwelyau ysbyty ar hyn o bryd. Gwyddom fod gennym ni ysbytai maes ar agor mewn gwahanol rannau o Gymru. Gwyddom fod gennym ni her wirioneddol o ran cael cleifion sy'n gwella allan o welyau acíwt, ac mae hynny'n rhannol oherwydd, i raddau sylweddol, bod gennym ni bwysau gwirioneddol yn ein system gofal cymdeithasol. Felly, heb weld adferiad o ran niferoedd staff yn y maes gofal cymdeithasol a'n gallu i roi pobl mewn gwahanol rannau o'r system lle gellir gofalu amdanyn nhw'n briodol, mae gennym y pwysau yna ar yr holl system y bydd cydweithwyr ym maes gofal sylfaenol yn ei weld yn eu gwaith beunyddiol hefyd. Ac nid yw hynny mor hawdd ei ddisgrifio yn y math o fetrigau sydd gennym ni eisoes yn y cynllun. Ond, wrth i ni fynd drwy bob un o'r adolygiadau rheolaidd a wnawn - rwy'n credu bod hyn yn ymdrin â rhai o'r pwyntiau yr oedd Rhun ap Iorwerth yn eu gwneud - mae gennym ni gyngor rheolaidd gan ein prif swyddog meddygol, ein cynghorydd gwyddonol a'r grŵp cynghori technegol, ac rwy'n credu ei fod yn beth da ein bod wedi arfer â phatrwm rheolaidd nawr o gyhoeddi cyngor y prif swyddog meddygol, ochr yn ochr ag unrhyw ddewisiadau a wnaiff Gweinidogion o ran y cyfyngiadau sydd ar waith. Felly, gobeithio y bydd hynny'n rhoi rhywfaint o sicrwydd i'r Aelod ac i eraill sy'n gwylio. Nid mater o Weinidogion yn dewis gwneud pethau ar fympwy yw hyn; mae'n seiliedig ar dystiolaeth uniongyrchol. Mae hefyd yn seiliedig ar y cyngor iechyd cyhoeddus gorau sydd ar gael a byddwn yn parhau i fod yn dryloyw ynglŷn â hynny. O ran sylw'r Aelod am basbortau brechu, mater o friffio yn y cyfryngau yn hytrach na pholisi yw hwn. Ni chafwyd trafodaeth ddifrifol o gwbl. Yn wir, nid wyf wedi cael un drafodaeth gyda Gweinidogion iechyd mewn rhannau eraill o'r DU ynglŷn â phasbortau brechu. Caiff y materion hyn yn aml eu codi cyn bod trafodaeth ddifrifol ac nid yw'n fater difrifol am y tro. Efallai fod rhywbeth tebyg i hynny, yn enwedig ar gyfer teithio rhyngwladol. Gallaf ragweld adeg yn y dyfodol, pan nad y dewisiadau polisi yn unig sy'n cael eu gwneud ledled y DU i gynnal profion cyn teithio, ond y potensial ar gyfer brechu yn y ffordd y mae rhai ohonom ni wedi arfer â hi sef yr angen i gael stamp brechlyn i deithio i rannau eraill o'r byd, rhywbeth yr ydym wedi arfer ag ef. O ran eich cwestiwn, unwaith eto, am brofion labordai goleudy ar gyfer amrywiolyn Caint yn y DU, labordai goleudy yw'r rhain sy'n profi amdano. Dim ond llond llaw o'r rheini sydd yn y DU. Mae Iechyd Cyhoeddus Cymru, fel y dywedais, yn gweithio gyda chydweithwyr yn Lloegr i gael sampl mwy cynrychioliadol o dde Cymru. Mae gennym ni ddealltwriaeth dda yn y gogledd. Fel rwy'n siŵr y bydd yr Aelod wedi gweld yn adroddiad y grŵp cynghori technegol a gyhoeddwyd ochr yn ochr â'n dewisiadau ysgolion, rydym ni wedi darparu map o le mae'r amrywiolyn newydd eisoes wedi ymsefydlu ac yn cael ei ddeall yng Nghymru. Mae'r map yn y gogledd yn fwy cynhwysfawr na'r un yn y de, ond mae'r darlun cyffredinol yn dangos ei fod ar led ym mhobman. Fodd bynnag, mae'r holl amrywiolynnau, gan gynnwys yr amrywiolynnau sy'n peri pryder, yn dal i ymddangos yn rhai positif yn y profion coronafeirws positif. Felly, gall pobl gael sicrwydd, os cânt brawf positif, hyd yn oed os yw'n amrywiolyn newydd o'r feirws sy'n destun pryder, y byddant yn cael prawf positif cywir. Rwy'n gwybod nad oedd yr Aelod yn gallu bod yn bresennol yn y sesiwn friffio i'r pwyllgor heddiw gyda mi, y prif swyddog meddygol a'r prif gynghorydd gwyddonol ar iechyd. Ond, unwaith eto, rydym ni wedi cael ar ddeall bod miloedd o amrywiadau o'r coronafeirws eisoes wedi'u nodi. Nid yw hynny, mewn sawl ffordd, yn broblem mewn gwirionedd. Fel y dywedodd y dirprwy brif swyddog meddygol yn gyhoeddus, mae pob feirws yn mwtadu ac yn newid ac mae ganddo amrywiadau. Y broblem yw lle mae amrywiadau yn destun pryder a'r rhesymau dros hynny. Yn union fel y gwnaethom ni gyda'r amrywiad mincod yn Nenmarc, yn union fel sydd gennym ni gydag amrywiad De Affrica, yn union fel sydd gennym gydag amrywiolyn Caint, mae'r rhain yn fathau sy'n peri pryder oherwydd bod nodweddion penodol. Ymddengys bod gweithredu prydlon yn Nenmarc wedi osgoi'r niwed y gallai amrywiad mincod Denmarc fod wedi'i achosi wrth aildrosglwyddo i bobl, lle gallai fod wedi effeithio ar effeithiolrwydd brechlynnau. Mae hynny'n beth da. Rydym ni i gyd yn gweithio gyda'n gilydd, nid yn unig yn y DU ond ledled Ewrop, i rannu gwybodaeth. O ran amrywiolynnau Caint a De Affrica, y natur fwy heintus, yn sicr, sy'n gyfrifol am ledaeniad amrywiolyn Caint ledled y DU. Mae cyfraddau llawer mwy o bobl yn yr ysbyty ym mhob gwlad yn y DU, a dyna pam y dywedodd Chris Whitty ddechrau'r wythnos hon mai dyma'r dyddiau anoddaf i'r gwasanaeth iechyd gwladol yn ystod y pandemig. Wrth i amrywiolynnau sy'n peri pryder gael eu nodi, caiff gwybodaeth ei rhannu'n brydlon rhwng swyddogion a rhwng prif swyddogion meddygol. Yn wir, ceir sgyrsiau priodol ac aeddfed rhwng Gweinidogion iechyd pob un o bedair rhan y DU, waeth beth fo'n gwahanol bleidiau gwleidyddol. Rwy'n falch o gael cefnogaeth eang Rhun ap Iorwerth a Phlaid Cymru i'r rheoliadau hefyd. Unwaith eto, y dull rhanbarthol ar gyfer y dyfodol: mae hyn yn wir ar gyfer y dyfodol. Nid ydym yn y sefyllfa yna eto, a bydd angen gwelliant sylweddol i gael gobaith realistig o ddod i lawr o lefel 4 ddiwedd y mis yma. Ond, rydym yn ystyried y sylw, os yw'r amrywiad rhanbarthol sylweddol hwnnw yn parhau, yna efallai y gallwn ni wneud dewisiadau gwahanol mewn gwahanol rannau o Gymru. Rwy'n cydnabod y sylwadau y mae wedi'u gwneud ynghylch a ddylid caniatáu ymarfer corff os yw pobl yn gyrru neu'n teithio ychydig ymhellach i wneud ymarfer corff. Ond, i ailadrodd, a bod yn deg, mae'r Aelod wedi mynychu pob un - neu bron pob un - o'r sesiynau briffio yr ydym ni wedi'u darparu gyda mi a'r Prif Swyddog Meddygol i aelodau'r Pwyllgor Iechyd, Gofal Cymdeithasol a Chwaraeon. Yn y rheini, mae cyfle i ofyn cwestiynau ynghylch ble yr ydym ni arni ac am y cyngor a roddir am natur y bygythiad i iechyd y cyhoedd, ac a oes rhywbeth i'w gyflawni wrth newid rhannau o'r rheoliadau neu'r drefn yr oedd gennym ni ar waith. Y rheswm pam y mae gennym ni ofyniad 'aros gartref' - nid canllawiau, ond gofyniad ar hyn o bryd - yw oherwydd y difrifoldeb sydd gennym ni. Bydd hynny'n parhau'n wir hyd y gellir rhagweld, a gan ein bod yn gallu gwneud dewisiadau gwahanol - . Byddwch yn cofio, wrth lacio cyfyngiadau symud y gwanwyn, ein bod wedi gallu gwneud rhai dewisiadau gwahanol am allu pobl i symud o 'aros gartref' i 'aros yn lleol'. Nid ydym mewn sefyllfa i symud i 'aros yn lleol' ar hyn o bryd, felly mae'n bwysig iawn bod neges glir iawn gan y Llywodraeth ac, yn wir, yr holl Aelodau o bob cefndir gwleidyddol, fod y rheolau'n ei gwneud hi'n ofynnol i ni aros gartref. Dylai ymarfer corff ddechrau a gorffen yn eich cartref p'un a ydych chi'n cerdded neu ar feic. Felly, dyna'r gofyniad. Pan fydd dewisiadau gwahanol ar gael i ni, byddwn yn awyddus i ni allu gwneud hynny, oherwydd byddai hynny'n arwydd ein bod mewn sefyllfa wahanol eto gyda chwrs y pandemig a'r amddiffyniad y gallwn ei ddarparu, gyda chyfres wahanol o ffyrdd i ni gyd wneud ein rhan i helpu i gadw Cymru'n ddiogel. Diolch yn fawr, Dirprwy Lywydd.